**SZÁLLÍTÁSI ÉS SZOLGÁLTATÁSI SZERZŐDÉS (TERVEZET)**

Amely létrejött egyrészről a

**HungaroControl Zrt.**

Székhely: 1185 Budapest, Igló u. 33-35., Magyarország

Adószám: 13851325-2-44

Közösségi adószám: HU 13851325

Cégjegyzékszám: 01-10-045570

Bankszámlaszám: HU2710300002-10459732-48820029

SWIFT kód: MKKBHUHB

Képviseli: Kis Barnabás technológiai igazgató és

Hangyál Gyula ATM légiforgalmi igazgató

mint megrendelő (a továbbiakban: **Megrendelő**)

másrészről a

**Raytheon Systems Limited**

Székhely: The Pinnacles, Harlow, Essex, CM19 5BB, Anglia

Közösségi adószám: GB 213232126

Cégjegyzékszám: 406809

Számlavezető:

IBAN:

SWIFT kód:

Képviseli: …

mint szállító (a továbbiakban: **Szállító**)

(Megrendelő és Szállító a továbbiakban együttesen: **Szerződő Felek**) között az alulírott helyen és napon az alábbi feltételek szerint:

1. **A szerződés tárgya**
   1. A HungaroControl Zrt. által „*Raytheon radarok primer és szekunder vezérlő egységeinek hardver és szoftver modernizációja*” tárgyban kezdeményezett hirdetmény közzététele nélküli tárgyalásos közbeszerzési eljárás (a továbbiakban: **Közbeszerzési Eljárás**) alapján Szerződő Felek jelen szerződést (a jelen szerződés és mellékletei a továbbiakban együtt: **Szerződés**) kötik.
   2. Szállító kötelezi magát, hogy a Szerződés 1. számú Mellékletének részét képező Műszaki Leírásban foglaltak szerint a Megrendelő radarjai primer és szekunder vezérlő egységeinek felújításához szükséges hardver eszközöket (a továbbiakban: **Berendezések**) és szoftvereket (a továbbiakban: **Szoftverek**) szállít Megrendelő számára a jelen Szerződés 3. számú Mellékleteként csatolt ütemterv (a továbbiakban: **Ütemterv**) szerint, a jelen Szerződésben foglalt feltételekkel, és a Berendezéseket Megrendelő tulajdonába adja, továbbá a Szoftverek felhasználási jogát Megrendelő számára biztosítja. A Berendezéseknek és Szoftvereknek teljes körűen meg kell felelniük a Szerződésben foglalt követelményeknek. A Berendezéseknek újnak, máshol még nem használtnak kell lenniük, felújított elemek beépítése, illetve telepítése nem megengedett.
   3. Szállító a Szerződésben foglaltak szerint vállalja:
      1. a Berendezések legyártását vagy beszerzését a Szerződés 1. számú Mellékletében meghatározott Műszaki Leírásnak megfelelően,
      2. a Telepítési Terv Dokumentáció elkészítését,
      3. a Berendezések és Szoftverek telepítési helyszínekre (Magyarország; Budapest, Kőrishegy és Püspökladány települések) történő leszállítását,
      4. a Berendezések és Szoftverek telepítését a Műszaki Leírásnak és a Megrendelő által jóváhagyott Telepítési Tervnek megfelelően,
      5. a Megrendelő radarállomásain meglévő, a Szerződés alapján kicserélendő elemek kiszerelését,
      6. a Berendezések és Szoftverek üzembe helyezését a Műszaki Leírásnak megfelelően,
      7. a Szerződés teljesítéséhez szükséges személyzet biztosítását,
      8. a Berendezések és Szoftverek telepítéséhez és üzembe helyezéséhez szükséges anyagok és eszközök biztosítását,
      9. a Megrendelőnek nyújtandó képzést a Műszaki Leírásnak megfelelően, és
      10. jótállás biztosítását a Berendezésekre és Szoftverekre.
   4. Szerződésszerű teljesítés esetében a Megrendelő köteles a Szerződésnek megfelelően átvenni a Berendezéseket és Szoftvereket, továbbá a Szerződés 3. pontjában meghatározott díjat megfizetni a 4. pontban foglalt feltételek szerint.
2. **A Szerződés időbeli hatálya**
   1. A Szerződés Szerződő Felek általi kölcsönös aláírásának napján lép hatályba.
   2. A Szerződés Szerződő Felek szerződéses kötelezettségeinek maradéktalan teljesítéséig marad hatályban.
   3. Az egyéb jelentős időpontokat és határidőket a Szerződés 3. számú melléklete tartalmazza.
3. **A Szerződés ellenértéke**
   1. Szállító jelen Szerződésben meghatározott kötelezettségeinek ellenértékeként fizetendő teljes összeg nettó … euró, azaz nettó … euró (a továbbiakban: **Díj**). A Díj – egyebek mellett – magában foglalja a Berendezések tulajdonjogának és a Szoftverek felhasználási jogának átruházását, a Szerződésben meghatározott dokumentumok és adatok rendelkezésre bocsátását, a tárolást, a csomagolást, a Magyarországra történő szállítást, a szállítmánybiztosítást, az esetleges vámkezelést, a vámkezelés és a szabad forgalomba bocsátás költségeit, a Magyarországon belüli szállítást, az ideiglenes tárolást, a fel- és lerakodást, a Berendezések telepítési helyszínekre szállítását (ideértve az épületeken belüli mozgatást), a telepítést, a teljes körű biztosítást, a képzéseket, a Szállító által végrehajtott tesztek és egyéb demonstrációk ellenértékét, az éles üzemi átállás támogatását, a jótállást, valamint minden más kiadást, amely Szállítónál a Szerződés teljesítésével összefüggésben merül fel.
   2. Szállító kijelenti, hogy meggyőződött a Díj megfelelő és elégséges voltáról, és hogy az megfelelő fedezetet biztosít a Szerződés szerinti valamennyi kötelezettség teljesítésére. A Díjnak fedezetet kell nyújtania a Szerződésben meghatározott feladatokkal összefüggésben jelentkező járulékos költségekre is, így különösen, de nem kizárólagosan a Berendezések és Szoftverek esetleges árváltozásaira, illetve az árfolyam-ingadozás miatt Szállítónál a végleges ajánlata benyújtását követően jelentkező költségekre, esetleges veszteségekre.
   3. A Díj részletezését a Teljesítendő tételek listája (4. számú melléklet) tartalmazza.
   4. A Díj emelésére a Szerződés hatálya alatt nincs lehetőség.
   5. A Díj tartalmaz minden a jelen Szerződés hatályba lépésnek napján esedékes adót, illetéket és minden egyéb, a Szállító székhelye szerinti országban teljesítendő fizetési kötelezettséget. A Magyarországon fizetendő ÁFA a Díjon felül, a hatályos jogszabályok szerint fizetendő.
4. **FIZETÉSI FELTÉTELEK**
   1. A Díj az egyes meghatározott munkafázisok befejezését követően, az alábbi részletekben kerül megfizetésre Szállító részére, ahol a százalékos értékek a Díj teljes összegére vonatkoznak:
      1. A **Díj 20 %-a** fizetendő (...................... euró) a Berendezésekre és Szoftverekre vonatkozó sikeres FAT-ot igazoló jegyzőkönyv Megrendelő általi aláírását követően kiállított részszámla alapján;
      2. A **Díj 30 %-a** fizetendő (...................... euró) a Kőrishegy radarállomáson teljesítendő Szállítói feladatokra vonatkozó sikeres SAT-ot igazoló jegyzőkönyv Megrendelő általi aláírását követően kiállított részszámla alapján;
      3. A **Díj 30 %-a** fizetendő (...................... euró) a Püspökladány radarállomáson teljesítendő Szállítói feladatokra vonatkozó sikeres SAT-ot igazoló jegyzőkönyv Megrendelő általi aláírását követően kiállított részszámla alapján;
      4. A **Díj 20 %-a** fizetendő (.................... euró) a Szállítói feladatok összességének teljesítését igazoló végleges átadás-átvételi jegyzőkönyv (12. pont) Megrendelő általi aláírását követően kiállított végszámla alapján.

Szállító a számlát (részszámlát, végszámlát) csak a vonatkozó teljesítési igazolás kézhezvételét követően állíthatja ki. A fenti a-d. bekezdésekben említett jegyzőkönyvek akkor tekinthetőek teljesítési igazolásnak és a számlakiállítás alapjául akkor szolgálhatnak, ha azokat Megrendelő részéről a teljesítés igazolására jogosult személy írta alá.

* 1. A Díj kifizetése a jogszabályi előírásoknak megfelelően kiállított számla kézhezvételétől számított 30 (harminc) naptári napon belül esedékes banki átutalással, összhangban *a közbeszerzésekről* szóló 2015. évi CXLIII. törvény (a továbbiakban: **Kbt**.) 135. §-ának irányadó rendelkezéseivel és *a Polgári Törvénykönyvről* szóló 2013. évi V. törvény (a továbbiakban: **Ptk**.) 6:130. §-ával.
  2. Szállító tudomásul veszi, hogy Megrendelő a jelen Szerződésben rögzített ellenértéket kizárólag a Szerződés szerinti jogosultnak teljesíti, és annak, mint követelésnek az engedményezését ezennel kizárja. Szállító a Kbt. 136. § (1) bekezdés a) pontjára tekintettel nem fizethet, illetve számolhat el a Szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek Szállító adóköteles jövedelmének csökkentésére alkalmasak. Szerződő Felek egybehangzóan megállapítják, hogy a Szerződés szerinti kifizetésekre *az adózás rendjéről* szóló 2003. évi XCII. törvény 36/A. §-a irányadó.
  3. A számlákat tértivevényes ajánlott postai küldeményben Megrendelő Pénzügyi-Számviteli Osztályának kell eljuttatni egy eredeti és egy az eredetivel megegyező másolati példányban. Az elektronikus számlákat a [postazo@hungarocontrol.hu](mailto:postazo@hungarocontrol.hu) címre kell küldeni. A számlákon fel kell tüntetni jelen Szerződés szerződésszámát (HC-2016-XXXX), és a teljesítési igazolásokon illetve az átadás-átvételi jegyzőkönyvben feltüntetett beszerzési rendelés számot. A számláknak a következő tételeket kell elkülönülten tartalmazniuk: a Berendezések ára, a Szoftverek ára, a Berendezésekhez és a Szoftverekhez kötődő szolgáltatások árai szolgáltatás típusonként és Szállító által a Berendezések és Szoftverek átadás-átvétele után biztosított szolgáltatások árai, beleértve a képzés és a jótállás árát. Szállító köteles a számlákban feltüntetni vagy a számlákhoz mellékletként csatolni a Berendezések és Szoftverek vámtarifa számát és súlyát, továbbá az alkalmazott csomagolás típusát, anyagát és súlyát.
  4. Amennyiben a számla jogszabályi, illetve egyéb hiányossága, hibája folytán nem könyvelhető vagy nem befogadható, Megrendelő a számlát Szállítónak visszaküldi. Ebben az esetben a fizetési határidő a megfelelően javított számla benyújtásától (kézhezvételétől) számítódik.
  5. Amennyiben Megrendelő a fizetéssel késedelembe esik, Szállító a Ptk. 6:155. § (1) bekezdésében meghatározott mértékű késedelmi kamat felszámítására jogosult.
  6. Szállító a Kbt. 136. § (2) bekezdésére tekintettel köteles a Szerződéshez arra vonatkozó meghatalmazást csatolni, hogy az illetősége szerinti adóhatóságtól a magyar adóhatóság közvetlenül beszerezhet Szállítóra vonatkozó adatokat az országok közötti jogsegély igénybevétele nélkül.

1. **Szerződő Felek kötelezettségei**
   1. Szerződő Felek vállalják, hogy minden lehetséges erőfeszítést megtesznek annak érdekében, hogy a Szerződés szerinti kötelezettségeiket haladéktalanul, tevékenyen és pontosan elvégezzék, illetve teljesítsék.
   2. Amennyiben jogszabály másként nem rendelkezik, a Szerződő Felek nem végeznek, nem hagynak bekövetkezni, vagy nem engednek meg olyan cselekményeket, amelyek bármely módon hátrányos hatással lehetnek a másik Szerződő Fél valamely jogára nézve, vagy károsan befolyásolják a másik Szerződő Fél jóhírnevét vagy üzleti jó hírét.
   3. Szerződő Felek kötelesek a másik Szerződő Fél által a Szerződés teljesítésével összefüggésben indokoltan kért minden tájékoztatást ésszerű határidőn belül megadni.
   4. Szerződő Felek vállalják annak biztosítását, hogy a Szerződés szerinti kötelezettségeiket megfelelő szintű végzettséggel és tapasztalattal rendelkező kompetens személyek a kellő gondossággal, szakértelemmel és körültekintéssel látják el.
   5. Szerződő Felek vállalják, hogy a Szerződés szerinti kötelezettségeiket nem gyakorolják a Szerződéssel bármiképpen összeegyeztethetetlen módon.
   6. Szerződő Felek kötelesek a lehető legnagyobb mértékben együttműködni annak érdekében, hogy a Szerződés teljesítésében esetlegesen jelentkező nehézségeket és problémákat kölcsönösen egyeztetve, a Szerződés céljának megvalósítása érdekében megoldhassák. Szerződő Felek vállalják, hogy haladéktalanul értesítik egymást bármely gátló körülményről, akadályról vagy olyan körülményről, amely a Szerződés bármiféle módosítását eredményezheti vagy indokolhatja. A gátló körülménytől vagy akadálytól függetlenül Szállító teljes mértékben felelős marad a szerződésszerű teljesítésért. Megrendelő köteles a lehető leghamarabb értesíteni Szállítót saját kötelezettségei teljesítésének minden olyan, általa előre látható késedelméről, amely Szállító Szerződés szerinti teljesítésére hatással lehet, figyelemmel a Szerződés 3. számú mellékletében meghatározott Ütemtervre, annak érdekében, hogy Szállító megtehesse a szükséges lépéseket a késedelem által okozott költségeinek csökkentésére.
   7. Szerződő Felek kötelesek egymást bármely a cégadataikban vagy kapcsolattartási adataikban bekövetkező lényeges változásról – mint például székhely, postacím, adószám, telefonszám, faxszám, bankszámlaszám kapcsolattartó személy, csődeljárás, végelszámolás, illetve felszámolási eljárás kezdeményezése vagy jogerős elrendelése – a lehető leghamarabb értesíteni.
   8. A Kbt. 43. §-ában és 44. §-ában meghatározott kivételekkel a Szerződéssel kapcsolatos adatok, továbbá a jelen Szerződés teljesítésével kapcsolatban Megrendelő és Szállító által egymásról szerzett valamennyi adat üzleti titoknak minősül. Szállító kötelezettséget vállal arra, hogy az előzőek értelmében üzleti titoknak minősülő adatokat bizalmasan kezeli és ilyen adatot harmadik személlyel Megrendelő előzetes írásbeli beleegyezése nélkül nem közöl, nem tesz hozzáférhetővé, sem a jelen Szerződés hatályban léte alatt, sem a jelen Szerződés megszűnése után, továbbá saját körben is csak a jelen Szerződés teljesítése érdekében használ fel. Fenti titoktartási kötelezettség a jelen Szerződés hatályának megszűnése után is terheli annak kötelezettjét.
   9. Szállító vállalja a szerződéses kötelezettségeinek a Szerződéssel összhangban történő maradéktalan teljesítését. Szállító vállalja, hogy kötelezettségeit kellő időben, megfelelő és kiváló minőségben, Megrendelővel együttműködésben teljesíti.
   10. A Szerződést Szállítónak kell teljesítenie. Szállító a Kbt. 65. § (9) bekezdésében foglalt esetekben és módon köteles a Szerződés teljesítéséhez igénybe venni azt a szervezetet, amely a Közbeszerzési Eljárás során részt vett Szállító alkalmasságának igazolásában, továbbá Szállító köteles a teljesítésbe bevonni az alkalmassága igazolásához bemutatott szakembereket. E szervezetek vagy szakemberek bevonása kizárólag akkor maradhat el, vagy helyettük akkor vonható be más, ha ezt a Kbt. 138. § (2) bekezdése lehetővé teszi. A Kbt. 65. § (10) bekezdésére tekintettel a Szerződő Felek megállapodnak, hogy a Berendezések és Szoftverek telepítését és üzembe helyezését maga a Szállító köteles elvégezni, e feladatokba alvállalkozót nem vonhat be. Ezt meghaladóan Szállító a Szerződés teljesítésébe a Kbt. 138. § (3) és (4) bekezdésében foglaltak szerint vonhat be alvállalkozót. A Szerződés teljesítésében Szállító jogutódja a Kbt. 139. § (1) bekezdése szerinti esetekben vehet részt.
   11. Szállító a Kbt. 136. § (1) bekezdés b) pontjára tekintettel kötelezettséget vállal arra, hogy a Szerződés teljesítésének teljes időtartama alatt tulajdonosi szerkezetét Megrendelő számára megismerhetővé teszi és az alábbi ügyletekről Megrendelőt haladéktalanul értesíti:
       1. Szállítóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a 62. § (1) bekezdés k) pont kb) alpontjában meghatározott feltétel.
       2. Szállító közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a 62. § (1) bekezdés k) pont kb) alpontjában meghatározott feltétel.
   12. Szerződő Felek kötelezettséget vállalnak arra, hogy a Szerződés teljesítése során valamennyi vonatkozó jogszabályi előírást betartanak.
   13. A Szerződés keretében leszállított valamennyi Berendezésnek CE minősítéssel kell rendelkeznie és meg kell felelnie a vonatkozó európai és magyar szabványoknak. Megrendelő erre vonatkozó igénye esetén Szállító köteles Megrendelő által előírt formában és módon igazolni a Berendezések megfelelőségét.
   14. Szállító köteles saját költségén gondoskodni a Szerződés teljesítése során keletkező hulladék (ideértve a csomagoló anyagokat is) elszállításáról és környezetbarát módon történő ártalmatlanításáról.
2. **Dokumentumok**
   1. Szállító köteles a Berendezések és Szoftverek karbantartásához, üzemeltetéséhez és szakszerű használatához szükséges, a 2. számú mellékletben (a Szállító Ajánlata és a tárgyalási jegyzőkönyv) ...............[[1]](#footnote-1) előírt valamennyi adatot és dokumentumot, kapcsolódó igazolást és nyilatkozatot (a továbbiakban együttesen: **Dokumentumok**) Megrendelőnek átadni magyar vagy angol nyelven három nyomtatott és két példányban elektronikus adathordozón (CD vagy DVD) elektronikusan olvasható és szerkeszthető formátumban (pl. dwg, doc, docx, pdf, xls, xlsx).
   2. A Dokumentumokat a Berendezésekkel és Szoftverekkel együtt kell átadni.
   3. Megrendelő átvizsgálja Szállító által benyújtott Dokumentumokat, és azok kézhezvételétől számított 2 (kettő) héten belül írásban jóváhagyja, vagy írásban közli a Dokumentumok hibáira vagy hiányosságaira vonatkozó észrevételeit és véleményét, a kijavításra szolgáló megfelelő, de legfeljebb 1 (egy) hetes határidő egyidejű meghatározásával. Szállító köteles Megrendelő észrevételeinek és véleményének megfelelően módosított Dokumentumokat jóváhagyásra – Megrendelő által meghatározott határidőn belül – ismételten benyújtani, ennek elmaradása esetén Megrendelő a szerződésszegéshez kapcsolódó jogkövetkezményeket alkalmazhatja.
   4. A Telepítési Terv Dokumentációnak rögzítenie kell a Berendezések és Szoftverek alkotta rendszer egészének pontos leírását, részletesen ismertetve valamennyi alrendszert, továbbá az alrendszerek közötti kapcsolatokat is. A részletes leírásnak tartalmaznia kell a felújításra, illetve kicserélésre kerülő Berendezések listáját, meghatározva a régiek helyébe lépő egyes elemek pontos típusát. A Szállító köteles egy Telepítési Terv Dokumentumot átadni az Ütemtervnek (3. sz. melléklet) megfelelően. Megrendelő áttekinti a Telepítési Terv Dokumentumot és 10 (tíz) munkanapon belül írásban közli a Dokumentumok esetleges hibáira vagy hiányosságaira vonatkozó észrevételeit és véleményét. Szállító köteles kijavítani ezeket a hibákat és ismételten benyújtani a Megrendelő észrevételeinek megfelelően módosított Telepítési Terv Dokumentumot. Amennyiben a Megrendelő nem kér módosítást 10 (tíz) munkanapon belül, úgy az a Telepítési Terv Dokumentum Megrendelő általi elfogadásának minősül.
3. **FAT**
   1. A FAT (Factory Acceptance Test) során tesztelendő Berendezések és Szoftverek (FAT tételek) listáját[[2]](#footnote-2) a Szerződés 1. és 2. sz. melléklete határozza meg.
   2. A FAT-ot Szállító székhelyén, telephelyén vagy üzemében kell végrehajtani, és azt Megrendelő teljesítés igazolására jogosult képviselőjének (vagy az általa írásban kijelölt, a FAT helyszínén jelen lévő személynek) kell jóváhagynia. A FAT megszervezése és lebonyolítása Szállító feladata. A FAT feltételeit és az elvárt paramétereket a Szerződés aláírásától számított 1 (egy) hónapon belül Megrendelőnek átadásra kerülő FAT dokumentum tartalmazza.
   3. A FAT csak akkor kezdhető meg, ha a Szerződő Felek között megállapodás jött létre a tesztelési eljárások tartalmáról, az elvégzendő mérésekről, és Megrendelő a vonatkozó dokumentumot jóváhagyta. A FAT során a Megrendelő jogosult kérni a Szállítótól bizonyos konkrét teszt lépések elvégzését is.
   4. A FAT költsége Szállítót terheli, kivéve Megrendelő képviselőinek a FAT-on történő részvételével közvetlenül kapcsolódó költségek (pl. utazási-, szállásköltségek, napidíjak). Megrendelő kérésére Szállító köteles az utazás és szállás megfelelő megszervezésére vonatkozóan javaslatot tenni.
   5. Megrendelőnek a FAT-on való részvétele nem korlátozza Szállító felelősségét a Berendezések és Szoftverek minőségét és teljesítményét illetően.
   6. A FAT során a FAT tételeket a sorozatszámmal egyedileg azonosítva kell kezelni. A méréseket minden FAT Termékre vonatkozóan el kell végezni és a mérési eredményeket jegyzőkönyvbe kell foglalni.
   7. Amennyiben bebizonyosodik, hogy a FAT tételek bármelyike nem felel meg a FAT-ra megállapított követelményeknek, Szállító köteles azonnal intézkedni a hiba korrigálása érdekében és a FAT sikertelenné nyilvánításától számított egy hónapon belül megismételni a FAT-ot. Amennyiben a FAT egy hardver váratlan meghibásodása miatt szakad meg, Szállító kicseréli a hibás alkatrészt, és folytatja a tesztet. A FAT során a szoftvert is tartalmazó rendszerelemek esetén a szoftver hibája miatti újraindítás az adott rendszerelem tekintetében egyszer engedélyezett. Az előbbiekben szabályozott esetek nem tekintendőek a FAT meghiúsulásának és nem szükséges az egész FAT-ot megismételni.
   8. A FAT akkor tekinthető sikeresnek, ha a folyamat zavartalan, a paraméterek ellenőrzése bizonyítja, hogy a FAT tételek képesek teljesíteni a kívánt értékeket, és ha bebizonyosodik, hogy a FAT tételek megfelelnek a fenti 7.2 pont szerinti FAT dokumentumban meghatározott követelményeknek.
   9. Szállító a FAT során nem végezhet a FAT tételeken lényeges módosítást (akár szoftveres módosítást, akár architektúra módosítást), ellenkező esetben a FAT-ot sikertelennek kell tekinteni.
   10. A sikertelen FAT-ot követően a tesztelési eljárást legkésőbb 30 napon belül meg kell ismételni annak érdekében, hogy megállapítható legyen az, hogy a FAT tételek megfelelnek-e a Szerződésben és mellékleteiben foglalt követelményeknek. A megismételt FAT-tal összefüggésben felmerülő valamennyi költséget Szállító köteles fizetni. A második FAT sikertelensége esetén Megrendelőnek jogában áll elállni a Szerződéstől vagy annak általa meghatározott részétől. Megrendelő saját döntése alapján jogosult sikeresnek minősíteni a FAT-ot a FAT tételek – Megrendelő megítélése szerint – kisebb hibái vagy hiányosságai esetén is, azzal a feltétellel, hogy Szállító kötelezettséget vállal a hibák és hiányosságok teljes körű kijavítására legkésőbb a Termékek SAT-jának megkezdéséig, a Szerződő Felek által kölcsönösen meghatározott ütemezés szerint. A hibák kijavítását Szállító a saját költségén köteles végezni.
   11. Sikeres és sikertelen FAT esetén is jegyzőkönyvet kell készíteni, melyet Szállító képviselőjének és Megrendelő nevében a teljesítés igazolására jogosult személynek aláírásával kell ellátnia.
   12. A Berendezések és Szoftverek telepítési helyszínre történő szállítására csak azt követően kerülhet sor, hogy a FAT sikeresen lezárult.
   13. A Berendezések és Szoftvereknek meg kell felelniük az alkalmazandó DIN szabványoknak (pl.: csatlakozók, biztonsági követelmények, stb.).
4. **SZÁLLÍTÁS**
   1. Szállító köteles a Berendezéseket és Szoftvereket a jelen Szerződésben megadott telepítési helyszínekre az Ütemtervben (3. sz. melléklet) megadott határidőben **DDP (Delivered Duty Paid, Incoterms 2010)** fuvarparitással saját költségén leszállítani.
   2. Szerződő Felek rögzítik, hogy a szállítmány lerakodásáról Szállító köteles gondoskodni. Szállító köteles gondoskodni továbbá a szállítmány szállítmánybiztosításáról, amelynek a fel- és lerakodás alatti károsodásokra is ki kell terjednie. A szállítmány biztosítási összege nem lehet kevesebb, mint a szállítmány számla szerinti értéke.
   3. A Berendezéseket közvetlenül telepítésüket megelőzően kell a telepítési helyszínre szállítani, mivel a telepítési helyszínen raktározási lehetőség nem biztosított.
   4. A Berendezések és Szoftverek vámügyintézését, illetve a szabad forgalomba bocsátását Szállítónak kell a saját költségén intéznie (amennyiben szükséges). A Berendezések és Szoftverek Szállító által intézett vámügyintézésével, illetve szabad forgalomba bocsátásával kapcsolatban az illetékes hatóságok által Megrendelővel szemben kivetett valamennyi pótlólagos vám, büntetés és bírság Szállító felelőssége körébe tartozik, és köteles azokat megfizetni.
   5. Szállító köteles a Berendezéseket és Szoftvereket olyan megfelelő csomagolással ellátni, amely megakadályozza a szállításuk közben sérülések vagy elvesztések előfordulását. A csomagolásnak megfelelő védelmet kell nyújtani durva kezeléssel, szélsőséges hőmérsékletekkel és csapadékkal szemben. A csomagoknak nedvszívó anyagot kell tartalmazniuk a belső kondenzáció megakadályozása céljából. A csomagolás módjának biztosítani kell, hogy a csomag bármilyen jogosulatlan felbontása azonnal felismerhető legyen.
   6. Minden egyes csomagon fel kell tüntetni a jelen Szerződés szerződésszámát, és a csomagokban el kell helyezni a csomag tartalmának listáját. A FAT tételeket a FAT során használt sorozatszámok alapján kell azonosítani.
   7. Szállító köteles Megrendelőt egy héttel előre írásban értesíteni a tényleges kiszállítás napjáról, az alábbi adatok feltüntetésével:

* jelen Szerződés szerződésszáma,
* a közúti fuvarozáshoz használt gépjármű típusa, rendszáma, továbbá a szállító, rakodó személyzet adatai, elérhetősége,
* a kiszállítás módja, várható dátuma és időpontja,
* felrakodási és kirakodási cím,
* a termékekre vonatkozó adatok (pl.: mennyiség, minőség, csomagok száma, bruttó és nettó súly, csomagok mérete, a használt csomagolás típusa és anyaga, vámtarifa kód [kombinált nómenklatúra]).

Amennyiben az értesítés időpontjában a fenti adatok bármelyike nem ismert, a hiányzó adatokról az értesítést legkésőbb a tényleges kiszállítást megelőző napon kell megtenni. A késői értesítésből vagy az értesítés elmaradásából adódó valamennyi kár Szállítót terheli.

* 1. Szerződő Felek kifejezetten rögzítik, hogy a szállítással (ide értve különösen, de nem kizárólagosan az átmeneti tárolást, berakodást, kirakodást, megfelelő minőségű csomagolást, kicsomagolást, biztosítást stb.) kapcsolatos teljes felelősség és költség Szállítót terheli, a Díj mindezeket magában foglalja.

1. **TELEPÍTÉS**
   1. A Berendezések és Szoftverek telepítése és üzembe helyezése Szállító kötelessége. A Berendezéseket a jelen Szerződésben és a Telepítési Terv Dokumentumban foglaltaknak megfelelően, a következő helyszíneken kell telepíteni:

* Kőrishegy radarállomás (8572 Bakonyszücs, HRSZ. 0129 RADAR, N47° 17’ 38.9639”, E17° 45’ 12.8931”);
* Püspökladány radarállomás (4150 Püspökladány Hídláb, HRSZ. 0915/4 RADAR, N47° 21’ 22.9013”, E21° 02’ 39.0905”);
* Megrendelő budapesti székháza (1185 Budapest, Igló utca 33-35.).
  1. A Berendezések és Szoftverek telepítési helyszínekre történő szállítása, az épületeken belüli szállítása, valamint beállítása Szállító feladata. A telepítéshez és az üzembe helyezéshez szükséges anyagok és eszközök biztosítása Szállító kötelessége.
  2. Szerződő Felek a munkaterületek átadása során – szükség esetén fotókkal kiegészített – állapot-felmérési jegyzőkönyvet vesznek fel. Az adott munkaterület az átadás-átvétel időpontjától Szállító munkaterületének minősül, ettől az időponttól a munkaterülettel kapcsolatos kárfelelősség Szállítót terheli. Szállító folyamatosan köteles gondoskodni a részére átadott munkaterület rendjéről és tisztaságáról.
  3. Szállító tudomásul veszi, hogy a számára átadott munkaterületen más vállalkozók, kivitelezők is végezhetnek munkát. Szállító köteles együttműködni a számára átadott munkaterületen Megrendelő más, ott munkát végző szerződött partnereivel, egymás munkájának zavarása nélkül. Szállító haladéktalanul köteles Megrendelőt értesíteni, amennyiben szerződéses feladatainak teljesítését a munkaterületen munkát végző harmadik személyek zavarják, akadályozzák, illetve munkavégzésük következtében kár bekövetkezése fenyeget.
  4. A telepítés megkezdésekor mind Szállító, mind pedig Megrendelő köteles helyi képviselőket kinevezni, és ezen személyek nevét a munkanaplóba bejegyezni. A munkanaplót Szerződő Felek helyi képviselői naprakészen vezetik. Szerződő Felek helyi képviselői nem jogosultak a Szerződés módosítására. A telepítés kezdetétől Szállító és Megrendelő helyi képviselője köteles a munkanaplóba bejegyezni a telepítési és üzembe-helyezési munkálatokra vonatkozó tényeket, különös tekintettel a telepítés és az üzembe helyezés kezdetére és lezárására, a próbaüzem eredményeire, a próbaüzem alatt végzett méréses paraméter-ellenőrzés eredményére, valamint a szakemberek munkájával kapcsolatos fontosabb körülményekre.
  5. Eltérő vélemények esetén a munkanaplóban világosan ki kell fejteni mindkét fél álláspontját. Vita esetén, illetve a kölcsönös igények megítélése szempontjából a munkanaplóban foglalt és a másik fél helyi képviselője által nem kifogásolt bejegyzések kellő időben rögzített és elegendő bizonyítéknak tekintendők.
  6. A telepítést Szállítónak az Ütemterv szerint kell végrehajtania.
  7. Megrendelő jogosult a telepítést előre nem látható akadály, körülmény vagy más ok bekövetkezésekor (így különösen, de nem kizárólagosan a légiforgalmi irányítás zavartalan működésére kiható okból), vagy annak veszélye esetén egyéni mérlegelésével külön indokolás nélkül időlegesen leállítani, majd a telepítés folytatására engedélyt adni. Az időleges leállítás esetén a vonatkozó határidők a leállítás időtartamával vagy az adott körülmények között megfelelő hosszabb időtartammal automatikusan meghosszabbodnak. A telepítés leállítását, illetve újraindítását Szerződő Felek kötelesek a munkanaplóban dokumentálni.
  8. Megrendelő felhívja Szállító figyelmét, hogy a Berendezések és Szoftverek telepítésére és üzembe helyezésére a Kőrishegyi radarállomás esetében üzemelő légiforgalmi irányító berendezések mellett kerül sor (kommunikációs rádió), Szállító ezt a tájékoztatást tudomásul veszi. Szállító mindenkor köteles a légiforgalmi irányítás biztonsága elsődlegességének szem előtt tartásával végezni a munkáját.
  9. A távolkörzeti radarok működésének felfüggesztését igénylő telepítési munkákat kizárólag a Megrendelő írásos engedélyével lehet megkezdeni.
  10. Szállító tudomásul veszi, hogy jelen Szerződés rendelkezéseinek, valamint a Szerződés teljesítésével összefüggő szabályok, előírások – ideértve különösen a HungaroControl Zrt. házirendjét – be nem tartása a Szerződés megszegésének minősül, ezen túlmenően a repülésbiztonság veszélyeztetésének minősülhet, azok megsértése megvalósíthatja a légiközlekedés biztonságának veszélyeztetése büntetőjogi tényállást. Szállító részére a telepítés során nem megengedett tevékenységek különösen az alábbiak:
      1. rádió-berendezések zavarását okozó tevékenységek;
      2. munkavégzés az átadott területen kívül;
      3. meglévő közmű engedély nélküli megbontása, lezárása, illetve lekapcsolása;
      4. tűzveszély okozása;
      5. a tűzjelző rendszer vakriasztásának előidézése;
      6. a légiforgalmi irányítás folyamatosságát zavaró egyéb tevékenységek.

Szállító kötelezettséget vállal arra, hogy a jelen pontban foglaltak betartását a Szerződés keretében munkát végző személyek vonatkozásában is biztosítja. A HungaroControl Zrt. házirendjét Megrendelő a telepítés megkezdése előtt Szállító rendelkezésére bocsátja angol nyelven.

* 1. A telepítés sikeres befejeztével – telepítési helyszínenként külön-külön – jegyzőkönyvet kell készíteni, melyet Szerződő Felek aláírásukkal látnak el. Megrendelő részéről a jegyzőkönyvet a teljesítés igazolására jogosult személy írja alá.

1. **SAT** 
   1. A SAT (Site Acceptance Test) telepítési helyszínenként külön-külön történik. A Budapest helyszínt érintő SAT kiterjed a Megrendelő összes radarállomását érintő távfelügyeleti funkció hibamentes működésének ellenőrzésére is.
   2. A SAT kiterjed az átadott megvalósulási dokumentáció adatainak ellenőrzésére is.
   3. A SAT részét képezi a próbaüzem (72 órás folytonossági és biztonsági teszt). A próbaüzem alatt, a rendeltetésszerű működés mellett, semmilyen meghibásodás vagy beavatkozás nem megengedett. A SAT-ra vonatkozó további követelmények a Szerződés aláírását követő 2 hónapon belül Megrendelő részére átadandó SAT dokumentumban kerülnek meghatározásra. A SAT csak akkor kezdhető meg, ha Szerződő Felek között megállapodás jött létre a tesztelési eljárásokról, az elvégzendő mérésekről, és Megrendelő a vonatkozó dokumentumot jóváhagyta.
   4. A SAT-hoz esetlegesen szükséges különleges berendezéseket Szállító köteles saját költségén biztosítani.
   5. Megrendelőnek a SAT-on való részvétele nem csökkenti Szállító felelősségét a Berendezések és Szoftverek minőségét és teljesítményét illetően.
   6. A SAT akkor tekinthető sikeresnek, ha a folyamat zavartalan, a paraméterek ellenőrzése bizonyítja, hogy a Szerződés tárgyát képező Raytheon radarok modernizált primer és szekunder vezérlő egységei – beleértve a Berendezéseket és a Szoftvereket is – képesek teljesíteni a kívánt értékeket, és ha bebizonyosodik, hogy azok megfelelnek a Szerződés 1. sz. Mellékletében foglalt specifikációnak és teljesítik a próbaüzem követelményeit. Amennyiben a SAT egy hardver váratlan meghibásodása miatt szakad meg, Szállító kijavítja vagy kicseréli a hibás alkatrészt, és folytatja a tesztet. A javítás vagy csere tényét a SAT jegyzőkönyvben dokumentálni kell. Az ilyen eset nem tekintendő a SAT meghiúsulásának és ilyen okból nem szükséges az egész tesztet megismételni, kivéve, ha a SAT-ot nem lehet véglegesen befejezni a SAT eredetileg tervezett időtartama duplájának megfelelő időtartam alatt, a SAT félbeszakadásának időpontjától számítva. Nem tekinthető a SAT sikertelenségének, ha a SAT sikerességét kizárólag a Megrendelő által biztosítandó eszközökből vagy körülményekből származó problémák hátráltatják.
   7. Szállító a SAT során nem végezhet a Berendezéseken lényeges módosítást (akár szoftveres módosítást, akár architektúra módosítást), ellenkező esetben a tesztelési eljárást sikertelennek kell tekinteni.
   8. Megrendelő saját döntése alapján jogosult sikeresnek minősíteni a SAT-ot a Berendezések vagy Szoftverek – Megrendelő megítélése szerint – kisebb hibái vagy hiányosságai esetén is, azzal a feltétellel, hogy Szállító kötelezettséget vállal a hibák és hiányosságok teljes körű kijavítására Megrendelő által meghatározott időpontig.
   9. A sikertelen SAT-ot követően a tesztelési eljárást meg kell ismételni a Szerződő Felek megállapodása szerint kitűzött időpontban, legkésőbb a SAT sikertelenné nyilvánításától számított egy hónapon belül. A SAT ismételt sikertelensége esetén Megrendelőnek jogában áll elállni a Szerződéstől vagy annak általa meghatározott részétől.
   10. Sikeres és sikertelen SAT esetén is jegyzőkönyvet kell készíteni, melyet Szállító képviselőjének és Megrendelő nevében a teljesítés igazolására jogosult személynek aláírásával kell ellátnia.
   11. A sikeres SAT jegyzőkönyvek mellékletét kell képeznie az Európai Légiforgalmi Szolgáltatási Hálózat átjárhatóságáról szóló 552/2004/EK rendelet III. melléklet 3. pontjában meghatározott tartalmú, a Berendezésekre és Szoftverekre mint EATMN rendszerelemekre vonatkozó EK-megfelelőségi vagy EK-alkalmazhatósági nyilatkozatnak. E nyilatkozat hiánya vagy nem megfelelősége esetén Megrendelő jogosult a SAT-ot sikertelennek minősíteni.
2. **KÉPZÉS**

Szállító köteles a Műszaki Leírás ...... pontjával összhangban, helyszínenként külön-külön képzést nyújtani Megrendelő személyzete részére a Berendezések és Szoftverek üzemeltetésére, karbantartására és műszaki támogatására vonatkozóan. A képzést Szállító megfelelően képzett és gyakorlati tapasztalattal rendelkező személyzete köteles nyújtani. A képzés ütemezését és programját a Megrendelő és Szállító közösen állapítja meg a telepítés ütemezésének figyelembevételével, és a képzést az adott helyszínre vonatkozó SAT kezdetéig be kell fejezni. A képzéshez szükséges helyszínt (tanterem) Megrendelő köteles biztosítani.

1. **VÉGLEGES ÁTADÁS-ÁTVÉTEL**

Szerződő Felek jegyzőkönyvet vesznek fel a Szállító jelen Szerződés szerinti teljesítésének végleges elfogadásáról (átvételéről), feltéve, hogy az alábbi feltételek mindegyike szerződésszerűen teljesült:

* + 1. a sikeres SAT-ról a 10.10. pont szerint felvett jegyzőkönyv – amelynek mellékletét képezi a 10.11. pont szerinti megfelelőségi/alkalmazhatósági nyilatkozat – valamennyi telepítési helyszín vonatkozásában megfelelően aláírásra került a Szállító képviselője és a Megrendelő nevében a teljesítést igazolni jogosult személy által;
    2. Szállító átadta a Megrendelő részére a jelen Szerződésben megkövetelt valamennyi Dokumentumot a Szerződésben meghatározott tartalommal és formátumban;
    3. Szállító teljesítette a 11. pont szerinti képzési feladatait.

A végleges átadás-átvételi jegyzőkönyvet a Megrendelő nevében a teljesítés igazolására jogosult személy írja alá. A Berendezések és Szoftverek tekintetében a kárveszély, továbbá a Berendezések tulajdonjoga és a Szoftverek, valamint az egyéb Szellemi Alkotások (13. pont) felhasználási joga a végleges átadás-átvételi jegyzőkönyv Szerződő Felek általi aláírásával száll át Megrendelőre.

1. **FELHASZNÁLÁSI ENGEDÉLY (LICENC)**
   1. A jelen Szerződés vonatkozásában „**Alkotások**” alatt a következőket kell érteni: a Szoftverek kivételével a Szerződéssel összefüggésben Szállító által alkotott, illetve Megrendelő rendelkezésére bocsátott, jogi oltalomban részesíthető bármely szellemi alkotást, ideértve különösen a Dokumentumokat.
   2. Szerződő Felek rögzítik, hogy jelen Szerződés egyben *a szerzői jogról* szóló 1999. évi LXXVI. törvény (a továbbiakban: **Szjt**.) V. fejezete szerinti írásbeli felhasználási szerződésnek is minősül. A Díj tartalmazza a jelen pontban foglaltak szerint az Alkotások, valamint a 14. pontban foglaltak szerint a Szoftverek felhasználási jogának ellenértékét is.
   3. Az Alkotások tekintetében Szállító az Szjt. 42. § (1) bekezdése szerint felhasználási jogot ad Megrendelő részére.
   4. Szállító kifejezetten kijelenti, hogy az Szjt. 9. § (6) bekezdése és V. fejezete alapján Megrendelő a Szerződés teljesítése során keletkezett vagy átadott, szerzői jogi védelem alá eső valamennyi Alkotással kapcsolatban határozatlan idejű, korlátlan és kizárólagos felhasználási jogot szerez valamennyi átruházható szerzői jog vonatkozásában, továbbá Szállító kifejezett engedélyt ad arra, hogy Megrendelő az Alkotások felhasználására harmadik személynek további engedélyt adjon.
   5. Szállító kifejezetten kijelenti, hogy az Alkotásokkal kapcsolatos felhasználási engedély kiterjed különösen:
      1. az Alkotások többszörözésére, amely magában foglalja az Alkotások kép- vagy hangfelvételen történő rögzítését és számítógéppel vagy elektronikus adathordozóra való másolását is, valamint az előzőekben felsorolt jogosítványokat is magában foglaló többszörözés jogának harmadik személy részére történő átengedését,
      2. az Alkotások átdolgozására, és az átdolgozhatóság jogának harmadik személyre történő átruházhatóságára,
      3. a felhasználási engedély harmadik személyre történő átruházhatóságára.
2. **SZOFTVEREKKEL KAPCSOLATOS SPECIÁLIS RENDELKEZÉSEK**
   1. Szállító kötelezettséget vállal arra, hogy a Szoftverek licenceit Megrendelőnek megfelelő darabszámban biztosítja. A licencek időtartambeli korlátozás nélkül kerülnek átadásra Megrendelő részére.
   2. Megrendelő a Szoftvereket kizárólag az általa működtetett radarberendezések üzemeltetéséhez kapcsolódóan használhatja, azzal, hogy Megrendelő jogosult a Szoftverek elemeit oktatási/képzési célból felhasználni. Bármilyen más célú felhasználáshoz Szállító írásbeli hozzájárulása szükséges, amely hozzájárulás indokolatlanul nem tagadható meg.
   3. Szállító kifejezetten kijelenti, hogy a Szoftverekkel kapcsolatos felhasználási engedély:
      1. kiterjed a Szoftverek többszörözésére, beleértve a kép- vagy hangfelvételen történő rögzítést és a számítógéppel vagy elektronikus adathordozóra való másolást is, de nem terjed ki a többszörözés jogának harmadik személy részére történő átengedésére,
      2. nem terjed ki a Szoftverek átdolgozására és az átdolgozhatóság jogának harmadik személyre történő átruházhatóságára,
      3. nem terjed ki a felhasználási engedély harmadik személyre történő átruházhatóságára.
   4. Szállító köteles elektronikus adathordozón átadni a Szoftverek telepítő készleteit, vagy online hozzáférést biztosítani ezen telepítő készletekhez.
   5. A jelen 14. pont rendelkezéseit a Szerződés alapján Szoftvernek nem minősülő, de a Berendezéseken üzemelő egyéb szoftverekre (pl. firmware) is alkalmazni kell.
3. **KAPCSOLATTARTÁS**
   1. Szerződő Felek az alábbi személyeket jelölik ki:
      1. Megrendelő részéről **kapcsolattartásra** kijelölt személy:

Cserháti Gábor radar osztályvezető

Telefon: +36-1-293-4101

Fax: +36-1-293-4121…

Mobil: +36305039605

E-mail: gabor.cserhati@hungarocontrol.hu

* + 1. Megrendelő részéről **teljesítésigazolásra** jogosult személy:

Kis Barnabás technológiai igazgató

Telefon: +36-1-293-4171

Fax: +36-1-293-4121

Mobil: +36-30- 9313610

E-mail:

* + 1. Szállító részéről kapcsolattartásra kijelölt személy:

…

Telefon: +…

Fax: +…

Mobil: +…

E-mail: …

* 1. Szerződő Felek a másik fél írásban történő értesítésével bármikor más vagy további személyt jelölhetnek, ami nem minősül a jelen Szerződés módosításának. Megrendelő jogosult Szállítóhoz intézett írásbeli nyilatkozattal Szállító képviselőjének a visszahívását, illetve másik képviselő kijelölését igényelni, ha az – Megrendelő írásban indokolt véleménye szerint – nem alkalmas a feladata ellátására, vagy feladatát nem kellő körültekintéssel, gondossággal látja el.
  2. A kapcsolattartás nyelve az angol.
  3. Szerződő Felek rögzítik, hogy egymás részére minden nyilatkozatot vagy egyéb értesítést írásban kell megküldeni (írásban igazolt személyes kézbesítéssel, futárszolgálat útján, tértivevényes ajánlott levélben, visszaigazolt e-mailben vagy visszaigazolt telefax útján). Az értesítés akkor válik joghatályossá, amikor azt a címzett igazoltan átvette.
  4. Szerződő Felek megállapodnak abban, hogy a faxon, illetve e-mail útján megtett nyilatkozatok abban az esetben tekintendőek a továbbítás napján kézhez vettnek és hatályosnak, ha a továbbítás napja munkanap és a nyilatkozatok 16:00 (CET) óra előtt – az eredményes adási jelentéssel, illetve a visszaigazolással bizonyítottan – elküldésre kerültek a címzettnek. A munkanapokon kívül és a munkanapokon 16:00 (CET) óra után továbbított, eredményes adási jelentéssel igazolt fax és automatikusan visszaigazolt e-mail üzenetek a továbbításukat követő munkanapon 08:00 (CET) órakor tekintendőek a címzett részére kézbesítettnek. Vita esetén a feladónak kell a feladás időpontját megfelelően igazolni. Jelen pont alkalmazása során munkanapnak azon napok minősülnek, amelyek mindkét Szerződő Fél székhelye szerinti országban egyaránt munkanapnak minősülnek.
  5. A tértivevényes ajánlott postai küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (az a feladóhoz nem kereste jelzéssel érkezett vissza), az iratot – az ellenkező bizonyításáig – a postai kézbesítés második megkísérlésének napját követő 5. (ötödik) munkanapon kell kézbesítettnek tekinteni.

1. **VIS MAIOR**
   1. Szerződő Felek nem tartoznak felelősséggel azon következményekért, melyek vonatkozásában bizonyítani tudják, hogy kötelezettségüket vis maior eset felmerülése miatt nem tudták időben teljesíteni. Vis maiorként értelmezendők az adott Fél ellenőrzési körén kívül eső, a szerződéskötés időpontjában előre nem látható mindazon események, amelyeket a Szerződő Felek az elvárható gondossággal sem kerülhettek vagy háríthattak el.
   2. Vis maior esetén a teljesítés határidejét a vis maior időtartamával, de legfeljebb 60 (hatvan) naptári nappal meg kell hosszabbítani.
   3. Amennyiben a fenti határidő lejár, a Szerződő Felek közösen megegyeznek a további lépésekről. Amennyiben ez 30 (harminc) naptári napon belül nem vezet eredményre, bármely fél jogosult a Szerződéstől egyoldalú nyilatkozatával elállni vagy azt azonnali hatállyal felmondani.
   4. Vis maior helyzet bekövetkezése esetén a kötelezettsége teljesítésében korlátozott fél köteles a másik felet haladéktalanul értesíteni a vis maior helyzet beálltáról és annak várható időtartamáról. A vis maior körülmények fennállásáról igazolást kell kérni a fél székhelye szerint illetékes kereskedelmi kamarától. Szerződő Felek haladéktalanul kötelesek egymást értesíteni egy esetleges vis maior bekövetkezésével fenyegető helyzetről is az erről való tudomásszerzést követően.
   5. Szerződő Felek felelőssége nem szűnik meg a teljesítés nem érintett elemeinek tekintetében még akkor sem, ha a teljesítés szélsőséges és előre nem látható esemény következtében különösen nehézzé válik, ám nem lehetetlen.
2. **BIZTOSÍTÁSOK**
   1. Szállító a munkaterületen semmilyen tevékenységet sem kezdhet meg addig, amíg a jelen Szerződésben előírt biztosítások kockázatviselése el nem kezdődik. Szállító köteles a szállítás megkezdése előtt az előírt biztosítások fedezetigazolásának másolatát Megrendelő részére átadni, vagy a kockázatviselés fennállását más, Megrendelő által előírt formában igazolni, illetve arról cégszerűen nyilatkozni.
   2. A szállítás időtartamára a 8.2. pont szerint előírt szállítmánybiztosításon felül a berendezések telepítéséhez előírt biztosítási módozat: összkockázatú szerelés-biztosítás (E.A.R.) vagy a Szerződés tárgya szerinti tevékenységet magába foglaló felelősségbiztosítás, amely kiterjed mind személyi, mind dologi károk fedezetére. A biztosítás biztosítottja Szállító és a Szerződés teljesítésébe bevont alvállalkozói. A felelősségbiztosítási rész minimális biztosítási összege a személyi sérüléses károk esetében 95.000,- Euró/biztosítási esemény/biztosítási időszak, a dologi károk esetében 1.000.000,- Euró/biztosítási esemény/biztosítási időszak. A vagyontárgyak biztosítási összegének fedeznie kell a javítás költségét (ha az lehetséges) vagy a vagyontárgy csereértékét (azaz hasonló új eszköz mindenkori áron számított értékét).
   3. A biztosításnak fedeznie kell a biztosítási eseményekkel összefüggésben felmerülő többletköltségeket, mint például szakértői, mentési, oltási költségek, helyreállítási, romeltakarítási munkálatok többletköltségei.
   4. Káresemény bekövetkezésekor Megrendelőre nem hárítható át a Szállító által a biztosítási szerződésekben vállalt önrész.
   5. A biztosítás fedezetének legalább a végleges átadás-átvételi eljárás lezárásának időpontjáig kell fennállnia, a felelősségbiztosítás esetében a jótállási időszakra vonatkozó kiterjesztéssel („jótállási fedezet”). A jótállási fedezetnek a jótállási időszak alatt okozott károkon túl olyan károkra is ki kell terjednie, melyek oka a Berendezések telepítésének időszaka alatt keletkezett.
   6. Szállító a biztosítási szerződések érvénytelenítéséről, felmondásáról vagy módosításáról köteles Megrendelőt haladéktalanul értesíteni.
   7. Szerződő Felek kikötik, hogy amennyiben Szállító nem tesz eleget a Szerződésben előírt biztosításokkal kapcsolatos követelményeknek, az a jelen Szerződés megszegésének minősül és a szerződésszegés következményeit vonja maga után, azaz Megrendelő egyebek mellett jogosult a Szerződést azonnali hatállyal felmondani vagy attól azonnali hatállyal elállni, továbbá meghiúsulási kötbért és kárainak megtérítését követelni.
3. **SZERZŐDÉSSZEGÉS, KÖTBÉR**
   1. Amennyiben Szállító olyan okból, amelyért felelős, nem teljesíti a végleges átadás-átvétel Ütemtervben meghatározott határidejét, úgy Megrendelő – a másik fél szerződésszegése esetén őt megillető, a jelen Szerződésben, illetve a vonatkozó jogszabályokban biztosított egyéb jogai mellett – késedelmi kötbér követelésére jogosult. A FAT vagy bármely telepítési helyszín vonatkozásában a SAT késedelme esetén fizetendő kötbér összege 500 Euró minden egyes késedelmes nap után. A késedelmi kötbér maximuma szerződésszegési eseményenként a napi összeg 180-szorosa, azzal azonban, hogy a jelen pont alapján fizetendő kötbér teljes összege a Szerződés vonatkozásában semmilyen körülmények között nem haladhatja meg a 150.000,- Eurót. Szállító Megrendelővel történt egyeztetést követően, de legkésőbb az érintett határidő lejártát követő naptól számított 2 (kettő) munkanapon belül köteles póthatáridőt vállalni. A póthatáridő tűzése nem mentesíti Szállítót a kötbér megfizetésének kötelezettsége alól. A késedelmi kötbér esedékessé válik, ha a késedelem megszűnik, vagy ha a késedelmi kötbér eléri a maximális összegét. Szerződő Felek megállapodnak, hogy Szállító nem szerződésszerű (hibás) teljesítése esetén a hiba elhárításáig a késedelem következményeit kell alkalmazni.
   2. Amennyiben Szállító nem teljesíti a Szerződés 19.7-19.13. pontjában foglalt jótállási kötelezettségeit a megfelelő határidőben olyan okból, amelyért felelős, a Megrendelő jogosult jótállással összefüggő kötbért követelni, amelynek összege 250 Euró minden egyes késedelmes nap után. E kötbér maximuma szerződésszegési eseményenként a napi összeg 180-szorosa, azzal azonban, hogy a jelen pont alapján fizetendő kötbér teljes összege a Szerződés vonatkozásában semmilyen körülmények között nem haladhatja meg a 75.000,- Eurót. Szállító Megrendelővel történt egyeztetést követően, de legkésőbb az érintett határidő lejártát követő naptól számított 2 (kettő) munkanapon belül köteles póthatáridőt vállalni. A póthatáridő tűzése nem mentesíti Szállítót a kötbér megfizetésének kötelezettsége alól. A jótállással összefüggő kötbér esedékessé válik, ha a jótállással összefüggő késedelem megszűnik, vagy ha a késedelmi kötbér eléri a maximális összegét. Szerződő Felek megállapodnak, hogy Szállító nem szerződésszerű (hibás) teljesítése esetén a hiba elhárításáig a késedelem következményeit kell alkalmazni.
   3. Megrendelő kötbért akkor is követelhet, ha kára nem merült fel. Megrendelő jogosult érvényesíteni a kötbért meghaladó kárát.
   4. Megrendelő fenntartja magának a jogot arra, hogy a Kbt. 135. § (6) bekezdésével összhangban a kötbér összegét Szállító bármely számlájának összegéből levonja. Megrendelő kötbérigényét külön számlában is érvényesítheti Szállító felé. Szerződő Felek megállapodnak, hogy ha a kötbért Megrendelő külön számlában érvényesíti, Szállító köteles kötbérfizetési kötelezettségének – annak esedékessé válásától számított – 15 (tizenöt) naptári napon belül maradéktalanul eleget tenni.
4. **FELELŐSSÉG, SZAVATOSSÁG ÉS JÓTÁLLÁS**
   1. Szállító kijelenti, hogy a Berendezések és azok alkotó elemei, a Szoftverek és a Dokumentumok pontosak, magas szakmai színvonalúak, teljesek, műszakilag és gazdaságilag megvalósíthatóak és megfelelnek a Szerződésben foglalt követelményeknek, továbbá a Dokumentumok teljes mértékben leírják a Berendezések és Szoftverek állapotát a végleges átadás-átvétel időpontjában. Szállító kijelenti és szavatolja, hogy szerződéses kötelezettségeit a Szerződés céljának ismeretében, a vonatkozó jogszabályoknak, szabványoknak és műszaki előírásoknak megfelelően teljesíti. Szállító szavatolja, hogy a Berendezések mentesek a tervezési, anyag- vagy gyártási hibától, telepítési hibától, továbbá a Berendezések és a Szoftverek képesek teljesíteni a Szerződés 1. számú Mellékletében foglalt üzemi paramétereket.
   2. Szállító felelősséggel tartozik a bármilyen módon – köztük gondatlanságból – okozott és neki felróhatóan bekövetkező, avagy ellenőrzési körében felmerülő károkért, azzal, hogy a Szállító szerződés szerinti felelőssége nem haladhatja meg a Díj 200%-át (kétszáz százalékát). Olyan mértékben, amilyen mértékben az alkalmazandó jog azt lehetővé teszi, Szállító nem köteles megtéríteni/nem köteles helytállni Megrendelőnek az esetleges leállásból, jövedelemkiesésből eredő, illetve bármilyen közvetett vagy következmény kárát/káráért, az akár a Szerződés teljesítéséből és/vagy megszegéséből, akár mulasztásból vagy más kötelezettségszegésből, jogellenes magatartásból ered. Szállító azonban a szándékosan vagy súlyos gondatlanságból okozott kárt teljes mértékben köteles megtéríteni. A Szerződő Felek a felelősségkorlátozást a Díj meghatározásakor figyelembe vették.
   3. Szállító kijelenti és szavatolja, hogy általa a Szerződés teljesítése nem sérti harmadik fél jogait.
   4. Szállító kifejezetten kijelenti és szavatolja, hogy harmadik személynek nincs olyan joga vagy követelése a Berendezésekkel összefüggésben, amely bármely módon gátolná, akadályozná vagy késleltetné szerződéses kötelezettségeinek teljesítését. Szállító közvetlen helytállásra köteles harmadik személyek irányában minden olyan költség, változás, veszteség, kiadás, kár, igény, illetve teher vonatkozásában, amelyet harmadik személy jogszavatosság körében kíván érvényesíteni, avagy harmadik személy a neki – a Berendezésekkel összefüggésben – az általa okozott kárral összefüggésben kíván érvényesíteni Megrendelővel szemben.
   5. Szállító ezennel szavatolja, hogy ő a tulajdonosa a Szoftvereknek és az Alkotásoknak, illetve azok tekintetében rendelkezik a szükséges felhasználási engedéllyel. Megrendelő köteles haladéktalanul értesíteni a Szállítót, amennyiben bármely szellemi tulajdonjog megsértésével kapcsolatos követelésről tudomást szerez. A Szállító köteles védelmet biztosítani a Megrendelő részére és viselni a vonatkozó perrel kapcsolatos minden költséget, feltéve, hogy lehetőséget kapott a per és az eljárások irányítására és Megrendelő \_nem tett olyan elismerő nyilatkozatot, amely hátrányos vagy hátrányos lehet a Szállítóra nézve bármelyik feltételezett jogsértés kapcsán, ide nem értve a Szállító írásbeli hozzájárulásával tett elismerést.

Amennyiben a bíróság vagy egy választottbíróság jogerősen megállapítja, hogy valamely harmadik személynek a Szoftverek vagy az Alkotások bármelyikével kapcsolatos szellemi tulajdonjogát megsértették, illetve ezt Szállító megállapítja, úgy a Szállító az alábbi megoldások közül választhat:

* Saját költségén beszerzi a Megrendelő részére a Szoftver vagy Alkotás további használatát biztosító jogot;
* A jogsértéssel érintett Szoftver vagy Alkotás helyett egy egyenértékű helyettesítő Szoftvert vagy Alkotást biztosít;
* Olyan módon módosítja a jogsértéssel érintett Szoftvert vagy Alkotást, amely megszünteti a jogsértést.

Felek rögzítik, hogy a Szállító által választott megoldás nem korlátozhatja vagy csökkentheti a Berendezés vagy Szoftver műszaki leírás szerinti teljesítményét.

A Szállító köteles kártalanítani a Megrendelőt minden olyan, a Megrendelő által fizetendő kártérítés és költség tekintetében, amely a Szoftverek vagy az Alkotások tekintetében fennálló bármely szabadalom, szerzői jog, formatervezési mintaoltalom vagy bejegyzett védjegy megsértése okán kerül megállapításra.

* 1. Amennyiben Szállító kötelezettségét nem teljesíti, késve teljesíti, vagy nem a Szerződésben rögzített műszaki előírásoknak megfelelő módon teljesíti, Megrendelőnek jogában áll saját belátása szerint elhárítani a hibát Szállító költségén és felelősségére, vagy jogában áll árcsökkentési igénnyel előállni, azzal, hogy mindez nem befolyásolja az eredeti jótállást. A Megrendelő abban az esetben jogosult gyakorolni e jogokat, amennyiben a Szállító nem orvosolja a mulasztást a Megrendelő szerződésszerű teljesítésre vonatkozó írásbeli felszólításának kézhezvételétől számított 60 (hatvan) napon belül. Amennyiben Megrendelő nem tudja elhárítani a hibát akár saját maga, akár harmadik fél bevonásával, illetve Szerződő Felek nem tudnak árcsökkentésben megegyezni, Megrendelőnek jogában áll a Szerződéstől vagy annak bármely részétől elállni és a keletkezett kárának megtérítését követelni.
  2. Szállító a Ptk. 6:171. §-ával összhangban jótállást vállal a Berendezésekre és Szoftverekre. A jótállási kötelezettség valamennyi Berendezésre és Szoftverekre a végleges átadás-átvételéről készült jegyzőkönyv Megrendelő általi aláírásának napjától kezdődő 24 (huszonnégy) hónap elteltével jár le (a továbbiakban: **Jótállási Időszak**).
  3. Amennyiben a Jótállási Időszak alatt Megrendelő bármilyen hibát észlel, ezt haladéktalanul köteles írásban rögzíteni. Megrendelő a hibáról a vonatkozó jegyzőkönyvek csatolásával írásban értesíti Szállítót.

a. A Berendezések kisebb meghibásodása esetén a hibás részt kijavítás vagy kicserélés érdekében Megrendelő megküldi Szállítónak (DDP paritás a Szállító üzemébe). Szállító felel a kijavított vagy kicserélt alkatrész Megrendelőhöz történő visszajuttatásáért (DDP paritás a helyszínre).

b. A Berendezések összetett meghibásodása vagy a Szoftverek meghibásodása esetén Szerződő Felek által kijelölt kapcsolattartó személyek kötelesek meghatározni a leghatékonyabb és legkevesebb időt igénylő javítási módot. Amennyiben szükséges, Szállító vagy képviselője köteles a problémát a helyszínen megvizsgálni és a szükséges javításokat elvégezni.

* 1. A Jótállási Időszak újraindul minden, a jótállás keretében Szállító által megjavított, illetve kicserélt Berendezés, illetve a Berendezések valamennyi megjavított, illetve kicserélt része tekintetében.
  2. Szállító köteles biztosítani a Berendezések zavartalan működését a javítás időtartama alatt. Amennyiben a javítás időtartama a hiba jelzésétől számított 30 (harminc) naptári napot (a szállítási időt nem számítva) előre láthatóan meghaladja, Szállító köteles Megrendelő részére saját költségén, DDP paritáson helyettesítő Berendezést vagy alkatrészt biztosítani a hiba kijavításához szükséges időtartamra.
  3. Megrendelőnek a Jótállási Időszakot követő 30 (harminc) naptári napig áll jogában bejelenteni a Jótállási Időszakban előállt hibákat, Szállító pedig jótállási kötelezettsége körében köteles azokat kijavítani.
  4. Konstrukciós-, típus-, illetve sorozathiba esetén Szállító saját költségére köteles megjavítani vagy kicserélni a hibával érintett anyagokat, szerkezeteket, egységeket, tartozékokat és alkatrészeket, beleértve azokat is, amelyek még nem hibásodtak meg, de azonos típusú termékeknél meghibásodási veszélyük, illetve hajlamuk bizonyossá vált.
  5. Szállító a jótállás körébe tartozó valamennyi szolgáltatást (így különösen: a Berendezések és Szoftverek megvizsgálását, javítását, kicserélését, szükséges szállítását, vámügyintézését) díjmentesen köteles nyújtani. A Szerződés 8.4. pontjában foglaltak megfelelően irányadóak a jótállás körébe tartozó valamennyi, a Szállító által teljesített szolgáltatásra.

1. **SZERZŐDÉS MEGSZŰNÉSE**
   1. Amennyiben a Szerződés teljesítése Szerződő Felek egyikének sem tulajdonítható okból lehetetlenné válik, a Szerződés megszűnik. Ilyen esetben Szállító köteles haladéktalanul értesíteni Megrendelőt, és felelősséggel tartozik a késedelmes értesítésből, illetve az értesítés elmaradásából fakadó károkért.
   2. Szállító súlyos szerződésszegése esetén Megrendelő jogosult Szállítónak küldött írásos értesítés formájában a Szerződéstől azonnali hatállyal elállni vagy a Szerződést azonnal vagy választása szerint felmondási idő alkalmazásával felmondani, azt követően, hogy Szállító a szerződésszegés részleteit tartalmazó, (amennyiben az orvosolható) az orvoslásra írásban felszólító értesítés kézhezvételét követően (az értesítésben meghatározott határidőig) nem orvosolja a szerződésszegést. Szerződő Felek súlyos szerződésszegésnek tekintik különösen, de nem kizárólagosan az alábbi eseteket:
      1. Szállító elmulasztja bármely szerződéses kötelességének teljesítését Megrendelő által biztosított meghosszabbított ésszerű határidőn (póthatáridőn) belül; vagy
      2. Szállító késedelme a 180 (száznyolcvan) naptári napot meghaladja; vagy
      3. bármely Berendezés vagy Szoftver FAT-ja gyártói hiba miatt két alkalommal sikertelen; vagy
      4. bármely Berendezés vagy Szoftver SAT-ja a Megrendelő hibája kivételével bármely okból két alkalommal sikertelen; vagy
      5. Szállító egyéb súlyos és/vagy lényeges szerződésszegést követ el.
   3. Megrendelő a Szállítónak küldött írásos értesítés formájában a Kbt. 143. §-ában meghatározott esetekben jogosult, adott esetben köteles a Szerződést felmondani, illetve – a Ptk.-ban foglaltak szerint – a Szerződéstől elállni.
2. **IRÁNYADÓ JOG**
   1. Jelen Szerződés minden részére Magyarország jogszabályai az irányadóak, a nemzetközi magánjogi szabályok kizárásával.
   2. A Szerződés tekintetében nem alkalmazható az Egyesült Nemzeteknek az áruk nemzetközi adásvételi szerződéseiről szóló egyezménye (UN CISG).
3. **JOGVITÁK RENDEZÉSE**
   1. Jelen Szerződésből vagy a Szerződéssel kapcsolatosan felmerülő bármely vita vagy igény esetén Szerződő Felek elsősorban tárgyalások útján kötelesek megkísérelni a helyzet megoldását.
   2. Ha Megrendelő és Szállító a közvetlen tárgyalások megkezdésétől számított 30 (harminc) naptári napon belül nem tudja békés úton rendezni vitáját, mely a Szerződés alapján, vagy azzal kapcsolatban alakult ki, az ügy végső rendezését a hatályos jogszabályok szerint illetékességgel és az ügyben hatáskörrel rendelkező magyarországi bíróság elé utalják.
4. **EGYÉB RENDELKEZÉSEK**
   1. Amennyiben Szerződő Felek valamelyike nem él a Szerződésben biztosított valamely jogával, az nem jelenti a jog gyakorlásáról való lemondást, sem azt, hogy a joggal egy vagy több későbbi időpontban nem élhet.
   2. A Szerződés módosítása kizárólag a Kbt. 141. §-ával összhangban történhet, Szerződő Felek kölcsönösen elfogadott írásbeli megállapodása alapján.
   3. Amennyiben a Szerződés bármely rendelkezése érvénytelenné válik vagy végrehajthatatlannak bizonyul, a Szerződés többi rendelkezése érvényben marad. Szerződő Felek ilyen esetben közösen megegyeznek az eredeti szándékukat leginkább tükröző új rendelkezésekben.
   4. Szerződő Felek rögzítik, hogy a Szerződés értelmezése során munkanapnak a magyarországi munkanapok minősülnek.
   5. Szállító hozzájárul ahhoz, hogy *a polgári légiközlekedés védelmének szabályairól és a Légiközlekedés Védelmi Bizottság jogköréről, feladatairól és működésének rendjéről* szóló 169/2010. (V. 11.) Korm. rendeletben felhatalmazott hatóságok a Szerződés keretében a telepítési helyszíneken munkát végző személyeket ellenőrizzék. Szállító köteles Megrendelő székhelyén, illetve telephelyein munkát végző alkalmazottjai, képviselői, megbízottjai alábbi adatait legalább 5 munkanappal a munkavégzés helyszínére történő belépést megelőzően Megrendelőnek eljuttatni: név, születési idő, útlevél (ennek hiányában: személyi igazolvány) szám. Szállító tudomásul veszi, hogy azok a személyek, akik a biztonsági követelményeknek nem felelnek meg, a Szerződés keretében Megrendelő székhelyén és telephelyein munkavégzésre nem jogosultak. Szállító köteles az érintett személyek helyettesítését a saját költségén biztosítani. A jelen Szerződésben meghatározott feladatok teljesítésének a jelen pontban foglaltak miatti részleges vagy teljes meghiúsulása, késedelme Szállítónak felróható oknak minősül, az ebből eredő károkat Szállító viseli.
   6. A jelen Szerződés és mellékletei alkotják Szerződő Felek közötti megállapodás egészét. Az alábbi mellékletek a Szerződés elválaszthatatlan részét képezik:

1. számú melléklet: Ajánlati felhívás és dokumentáció (amely tartalmazza a Műszaki Leírást);

2. számú melléklet: Szállító Ajánlata és a tárgyalási jegyzőkönyv;

3. számú melléklet: Ütemterv;

4. számú melléklet: A teljesítendő tételek listája árakkal.

A Szerződés és a mellékletei közötti bármely eltérés esetén a Szerződés törzsszövege az irányadó.

* 1. Szerződő Felek a Szerződést annak elolvasása és értelmezése után, mint akaratukkal mindenben megegyezőt, 2 (kettő) angol nyelvű eredeti példányban jóváhagyólag írták alá.

|  |  |
| --- | --- |
| Budapest, 2016 |  |
|  |  |
| KIS Barnabás | HANGYÁL Gyula |
| TCHI igazgató | ATMI igazgató |
| HungaroControl Zrt. | |
| Megrendelő | |

|  |  |
| --- | --- |
| , 2016 |  |
|  | |
|  | |
|  | |
| **Raytheon Systems Limited** | |
| Szállító | |

1. A tárgyalás során véglegesítendő. [↑](#footnote-ref-1)
2. A tárgyalás során véglegesítendő. [↑](#footnote-ref-2)